De 17 pa 23 di Agostu, Kabu Verdi ta sta na 10º jogu mundial di Abadá-Kapuera, maior kompitison di kapuera, ki ta kontisi na Brasil.
Na es jogu mundial di capoeira ta sta prisenti cerka di 50 país, entre ês, Kabu Verdi, Angola, Argentina, Canadá, França, Israel, Méxiku, Paquiston, Portugal, Qatar y txeu otus paises.
Na Jogus dja participa atletas kabu-verdianus qui ta sta na diáspura mas nês edison, ta participa pa primeru bes atletas di skolas nacional, konvidadus pa eventu.
Ivan Neves, konxedu pa Graduado Vampiro, Graduado Kong, y Aluno Bendlet, ta riprisenta skola di Son Vicenti, djuntu ku graduadus Piralho di Santanton, Cadeira di ilha di Sal, Dumbo di ilha di Boa Vista y Instrutor Neguinho di ilha di Santiago.
Ivan Neves, un di quês prussor di capoeira y responsável pa skola Abadá-Capuera na Son Vicenti, fla ma alén di difikuldadis qui ês teni pês participa nês jogo, expectativa di atletas é txeu.
“Nes momento dja nu teni quatu passagi konfirmadu, 3 kumpradu pa propi atletas y um konsiguidu ku apoiu. Inda sa falta mas 3. Mas , nu sa trena pa ês dia pa nu dexa bom imagen di Kabu Verdi”, si ki Neves fla, konfianti, inda è afirma ma imagen di capoeira na país dja é konxedu pa instrutoris, prussoris, mestrandus y mestris qui dja passa pa skola Abadá-Capoeira na país.
Kunfianti di benefícios qui ês iventu ta trazi pa es disportu li na país, skola ka sa midi isforsu pa djunta fundu y meius ki ta primitis sta prisenti.
“Keli ta bai danu txeu bagagi tantu técniku komu intelectual. Pur issu, dispesas sta pa konta di atletas, ti rifas dja nu fazi pa nu konsigui fundus.
10ª edison ta homenageia Mestri Camisa
Es anu, ta komemoradu 60 anu di José Tadeu Carneiro Cardoso, konxedu pa Mestre Camisa. Mestre Camisa kria na 1988, skola Abadá-Capoeira – Associason Brasileru di Apoiu y Desenvolvimentu di Arte Capoeira
Aulas prátikus y teórikus, palestras y dibatis, kursu ku mestris y mestrandus di Abadá-Capoeira, lansamentu di livrus y CD’s, shows di artis di capoeira, batizadu y troka di kordas; kampanha di águ, aula na Praia di Kopakabana ta sta na atividadi pa X Jogos Mundial di capoeira, y na komemorason di 60 anus di Mestri.
Nês edison ta komemoradu tanbé 25 anu di Orquestra di Berimbaus di Abadá-Capoeira y ta ser fetu un homenagi a 450 anus di cidadi di Rio di Janeru.
Skolas di Abadá-Capoeira sta prisenti na tudu stadus brasileurs, riprisentason rial na mas di 60 países, ku un total di , aproximadamente, 70 mil associadus.
Scola de ABADÁ-CAPOEIRA na Kabu Verdi
Na Kabu Verdi skola Abadá-Capoeira sa ixisti desdi Dizembru di anu 2000. Primeru batizadu di atletas kontisi na Setembru di 2005, na ilha di Son Vicenti.
Na Kabu Verdi es sta prisenti na ilha di Santanton, Son Vicenti, Sal, Boa Vista y Santiagu.
Alén di disportu, ês skola disenvolvi projetus di kariz social, na jardin, skolas, centru y lar di idosus y projetus juvenil na kês ilhas kês sta.
Pa fazi sês atividadi, grupu teni alguns limitason, pamodi ês ka tem apoiu di ninhum instituison públiku.
AVOZ
kea_Latn kea_Latn kea_Latn pap_Latn kea_Latn kea_Latn kea_Latn kea_Latn ast_Latn kea_Latn kea_Latn kea_Latn kea_Latn vec_Latn kea_Latn vec_Latn kea_Latn kea_Latn uzn_Latn